KOMISIJAS ĪSTENOŠANAS REGULA (ES) 2019/1329

(2019. gada 6. augusts),

kas ar Īstenošanas regulu (ES) 2017/1570 atcelto saistību pārkāpšanas dēļ atzīst par nederīgiem Zhejiang Sunflower Light Energy Science & Technology Ltd izdotos rēķinus

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1), un jo īpaši tās 8. pantu un 14. pantu,

ņemot vērā Eiropas Parlamenta un Padomes 2016. gada 8. jūnija Regulu (ES) 2016/1037 par aizsardzību pret subsidētu importu no valstīm, kas nav Eiropas Savienības dalībvalstis (2), un jo īpaši tās 13. pantu un 24. pantu,

ņemot vērā Padomes 2013. gada 2. decembra Īstenošanas regulu (ES) Nr. 1238/2013, ar ko nosaka galīgo antidempinga maksājumu un galīgi iekasē noteikto pagaidu maksājumu par Ķīnas Tautas Republikas izcelsmes vai no tās nosūtīta kristāliskā silīcija fotoelektrisko moduļu un galveno sastāvdaļu (proti, elementu) importu (3), un jo īpaši tās 3. pantu,

ņemot vērā Padomes 2013. gada 2. decembra Īstenošanas regulu (ES) Nr. 1239/2013, ar ko nosaka galīgo kompensācijas maksājumu tādu kristāliskā silīcija fotoelektrisko moduļu un to galveno sastāvdaļu (proti, elementu) importam, kuru izcelsme ir Ķīnas Tautas Republikā vai kurus nosūta no Ķīnas Tautas Republikas (4), un jo īpaši tās 2. pantu,

ņemot vērā Komisijas 2017. gada 1. marta Īstenošanas regulu (ES) 2017/366, ar kuru nosaka galīgos kompensācijas maksājumus Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam pēc termiņbeigu pārskatīšanas, kas veikta saskaņā ar Eiropas Parlamenta un Padomes Regulas (ES) 2016/1037 18. panta 2. punktu, un izbeidz daļējas starpposma pārskatīšanas izmeklēšanu, kas veikta saskaņā ar Regulas (ES) 2016/1037 19. panta 3. punktu (5),

ņemot vērā Komisijas 2017. gada 1. marta Īstenošanas regulu (ES) 2017/367, ar kuru nosaka galīgos kompensācijas maksājumus Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam pēc termiņbeigu pārskatīšanas, kas veikta saskaņā ar Eiropas Parlamenta un Padomes Regulas (ES) 2016/1036 11. panta 2. punktu, un izbeidz daļējas starpposma pārskatīšanas izmeklēšanu, kas veikta saskaņā ar Regulas (ES) 2016/1036 11. panta 3. punktu (6),

ņemot vērā Komisijas 2017. gada 15. septembra Īstenošanas regulu (ES) 2017/1570, ar ko groza Īstenošanas regulu (ES) 2017/366 un Īstenošanas regulu (ES) 2017/367, ar kurām nosaka galīgos kompensācijas un antidempinga maksājumus Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam, un atceļ Īstenošanas lēmumu 2013/707/ES, ar ko apstiprina tādu saistību pieņemšanu, kuras piedāvātas saistībā ar antidempinga un antisubsidēšanas procedūru attiecībā uz Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importu galīgo pasākumu piemērošanas periodā (7),

tā kā:

A. SAISTĪBAS UN CITI PASĀKUMI

(1) Padome ar Īstenošanas regulu (ES) Nr. 1238/2013 noteica galīgo antidempinga maksājumu Ķīnas Tautas Republikas (“ĶTR”) izcelsmes vai no ĶTR nosūtītu moduļu un elementu (“attiecīgais ražojums”) importam Savienībā. Padome ar Īstenošanas regulu (ES) Nr. 1239/2013 attiecīgā ražojuma importam Savienībā noteica arī galīgo kompensācijas maksājumu.

(2) Ķīnas Iekārtu un elektronisko ražojumu importa un eksporta tirdzniecības palāta (“CCCME”) ražotāju eksportētāju grupas vārdā iesniedza Komisijai cenu saistības. Minētās cenu saistības Komisija ar Lēmumu 2013/423/ES (8) pieņēma attiecībā uz pagaidu antidempinga maksājumu. Pēc ražotāju eksportētāju grupas un CCCME paziņojuma par cenu saistību grozīto versiju Komisija ar 2013. gada 4. decembra Īstenošanas lēmumu 2013/707/ES (9) apstiprināja, ka galīgo antidempinga un kompensācijas pasākumu piemērošanas periodā pieņem grozītās cenu saistības (“saistības”). Saistības tika pieņemtas arī no Zhejiang Sunflower Light Energy Science& Technology Ltd, uz ko tiek attiecināts Taric papildu kods B914 (“Zhejiang Sunflower”).

(3) Komisija turklāt pieņēma lēmumu, kas precizē saistību īstenošanu (10), un piecpadsmit regulas, ar ko tiek atsaukta vairāku ražotāju eksportētāju piedāvāto saistību pieņemšana (11).

(4) Ar Īstenošanas regulām (ES) 2016/185 (12) un (ES) 2016/184 (13) Komisija paplašināja galīgos antidempinga un kompensācijas maksājumus Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam, attiecinot tos arī uz tādu kristāliskā silīcija fotoelektrisko moduļu un to galveno sastāvdaļu (proti, elementu) importu, kuri nosūtīti no Malaizijas un Taivānas, kā arī paredzot izņēmumu attiecībā uz vairākiem faktiskajiem ražotājiem.

(5) Komisija ar Īstenošanas regulu (ES) 2017/367 (“termiņbeigu pārskatīšanas antidempinga regula”) paplašināja galīgo antidempinga maksājumu ĶTR izcelsmes vai no ĶTR nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam pēc termiņbeigu pārskatīšanas, kas veikta saskaņā ar Regulas (ES) 2016/1036 (“antidempinga pamatregula”) 11. panta 2. punktu, un izbeidza daļējas starpposma pārskatīšanas izmeklēšanu, kas veikta saskaņā ar Regulas (ES) 2016/1036 11. panta 3. punktu.

(6) Ar Īstenošanas regulu (ES) 2017/366 (“termiņbeigu pārskatīšanas antisubsidēšanas regula”) Komisija paplašināja galīgo kompensācijas maksājumu ĶTR izcelsmes vai no ĶTR nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam pēc termiņbeigu pārskatīšanas, kas veikta saskaņā ar Regulas (ES) 2016/1037 (“antisubsidēšanas pamatregula”) 18. panta 2. punktu, un izbeidza daļējas starpposma pārskatīšanas izmeklēšanu, kas veikta saskaņā ar Regulas (ES) 2016/1037 19. panta 3. punktu.

(7) Komisija ar Īstenošanas regulu (ES) 2017/1570 (“atcelšanas regula”) saistības atcēla.

(8) Ar paziņojumiem 2018/C 310/06 (14) un 2018/C 310/07 (15) Komisija darīja zināmu, ka antidempinga maksājuma un antisubsidēšanas maksājuma, ko piemēro ĶTR izcelsmes vai no ĶTR nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importam, termiņš ir 2018. gada 3. septembris.

B. SAISTĪBU NOTEIKUMI

(9) Saskaņā ar saistību noteikumiem ražotāji eksportētāji cita starpā piekrita attiecīgo ražojumu pirmajam neatkarīgajam pircējam Savienībā nepārdot zem noteiktās minimālās importa cenas (“MIC”). Uz MIC attiecās ceturkšņa korekcijas mehānisms, kas izmanto moduļu starptautiskās tūlītējās cenas, kuras norādītas Bloomberg datubāzē.

(10) Ražotāji eksportētāji arī piekrita attiecīgo ražojumu pārdot tikai tieši. Šo saistību izpildei tieša pārdošana ir pārdošana pirmajam neatkarīgajam pircējam Savienībā vai ar saistībās norādītu saistīto personu starpniecību Savienībā. Netieša pārdošana uz Savienību, ko veic uzņēmumi, kas nav norādīti saistībās, arī ir saistību pārkāpums.

(11) Saistībās neizsmeļošā sarakstā precizēts arī tas, ko uzskata par saistību pārkāpumu. Minētajā sarakstā it īpaši norādīta kompensējošu shēmu veidošana ar pircējiem un dalība tirdzniecības sistēmā, kura rada saistību apiešanas risku. Par saistību pārkāpumu uzskata arī saules enerģijas paneļu pārdošanu saules enerģijas parku celtniecībai, kuru veic ar ražotāju eksportētāju saistīti uzņēmumi.

(12) Komisijas dienesti 2014. gada 30. septembra vēstulē organizācijai CCCME skaidri norādīja, ka saskaņā ar saistību noteikumiem saistīto personu veikta pārdošana saules enerģijas parku celtniecībai ir saistību pārkāpums. Pēc tam, kad saistības bija stājušās spēkā, Komisijas dienesti konstatēja, ka bija ievērojami palielinājies eksports garantētam noietam saules enerģijas parku celtniecībai, kā rezultātā mainījās tirdzniecības modelis. Tādējādi saistības vairs nebija iespējams efektīvi uzraudzīt. Komisijas dienesti pieprasīja CCCME izplatīt šo informāciju visiem tiem Ķīnas ražotājiem eksportētājiem, uz kuriem attiecas saistības. Turklāt semināros, kas notika ĶTR, Komisijas dienesti šo informāciju izplatīja atkārtoti. Minēto semināru laikā Komisijas dienesti sniedza ražotājiem eksportētājiem plašu informāciju un skaidrojumus par saistību īstenošanu, ieskaitot iepriekš minētajā vēstulē ietverto informāciju.

(13) Saistībās paredzētais ziņošanas pienākums paredz, ka katrs eksportētājs Komisijai iesniedz arī ceturkšņa ziņojumus par tiešajiem pārdošanas darījumiem ar neatkarīgiem pircējiem Savienībā, par pārdošanas darījumiem ar saistītajām personām Savienībā un par pārdošanas darījumiem, kas ar to saistītajām personām bijuši ar pirmo neatkarīgo pircēju Savienībā. Tas nozīmē, ka minētajos ceturkšņa ziņojumos ietvertajiem datiem ir jābūt pilnīgiem un pareiziem un ka paziņotie darījumi pilnībā atbilst saistību noteikumiem. Ziņošana par tālākpārdošanas darījumiem Savienībā ir īpašs pienākums, kas pildāms tad, ja ražojums, uz kuru attiecas saistības, pirmajam neatkarīgajam pircējam tiek pārdots ar saistītā importētāja starpniecību. Tikai minētie ziņojumi ļāva Komisijai uzraudzīt, vai saistītā importētāja tālākpārdošanas cenas pirmajam neatkarīgajam pircējam atbilst MIC.

(14) Saistības paredz, ka arī par ikvienas ar ražotāju eksportētāju saistītas personas pārkāpumu atbild ražotājs eksportētājs, un nav svarīgi, vai tā ir norādīta saistībās.

(15) Tāpat ražotāji eksportētāji apņēmās apspriesties ar Komisiju par grūtībām vai jautājumiem, tehniskiem vai citādiem, kas var rasties saistību īstenošanas laikā. Komisijas dienesti no Zhejiang Sunflower tamlīdzīgu pieprasījumu nesaņēma.

C. SAISTĪBU ATCELŠANA

(16) Saistības sākotnēji pieņēma vairāk nekā 120 uzņēmumu/uzņēmumu grupu. Tikmēr Komisija atsauca saistību pieņemšanu attiecībā uz 19 uzņēmumiem. Tika konstatēts, ka 17 no šiem uzņēmumiem ir pārkāpuši saistības, savukārt pārējo divu uzņēmumu darījumdarbības modeļi praktiski neļāva uzraudzīt to atbilstību saistībām. Turklāt no šīm saistībām brīvprātīgi atteicās 16 citi Ķīnas uzņēmumi.

(17) Ar atcelšanas regulu Komisija saistības atcēla un ieviesa mainīgo maksājumu minimālās importa cenas veidā (“MIC mainīgais maksājums”). MIC mainīgais maksājums darbojas tādi, ka maksājumus nepiemēro atbilstīgajam importam, kura deklarētā vērtība atbilst MIC vai to pārsniedz. Turklāt muitas dienesti iekasētu maksājumus nekavējoties, ja ražojums importēts par cenu, kas ir zemāka par MIC. Atcelšanas regulu piemēro visam importam, kas muitots pēc atcelšanas regulas spēkā stāšanās dienas.

(18) 2017. gada 1. oktobrī, kad stājās spēkā atcelšanas regula, Komisija turpināja izmeklēt atbilstību saistībām un uzskatīja, ka ir lietderīgi sākt jaunas izmeklēšanas par precēm, kas laistas brīvā apgrozībā, kamēr saistības vēl bija spēkā. Minētajās izmeklēšanās tiks uzskatīts, ka, pieņemot deklarāciju laišanai brīvā apgrozībā, rodas muitas parāds: a) ja par importu, par ko rēķinus izrakstījuši uzņēmumi, uz kuriem attiecas saistības, tiek konstatēts, ka viens vai vairāki šo saistību nosacījumi nav izpildīti; vai b) ja Komisija regulā vai lēmumā, kurā norādīti konkrēti darījumi, konstatē, ka saistības ir pārkāptas, un attiecīgos saistību rēķinus atzīst par nederīgiem.

(19) Komisija ar Īstenošanas regulu (ES) 2018/1551 (16) atzina par nederīgiem divu ražotāju eksportētāju rēķinus saistību pārkāpšanas dēļ, kamēr tās joprojām bija spēkā.

D. RAŽOTĀJU EKSPORTĒTĀJU UZRAUDZĪBA

(20) Pamatojoties uz antidempinga pamatregulas 8. panta 9. punktu un 14. panta 7. punktu un antisubsidēšanas pamatregulas 13. panta 9. punktu un 24. panta 7. punktu, kādas dalībvalsts muitas dienesti iesniedza Komisijai pierādījumus par uzņēmuma Zhejiang Sunflower neatbilstību saistībām.

(21) Šīs regulas 22.–27. apsvērumā minētajos konstatējumos aplūkoti 20. apsvērumā minēto dalībvalsts muitas dienestu iesniegtie apgalvojumi par Zhejiang Sunflower, ka, iespējams, tikušas pārkāptas saistības, kamēr tās vēl bija spēkā.

E. PAMATS SAISTĪBU RĒĶINUS ATZĪT PAR NEDERĪGIEM

(22) Šīs regulas 20. apsvērumā minēto dalībvalsts muitas dienestu iesniegtie pierādījumi liecina, ka uzņēmums Zhejiang Sunflower un tā saistītais importētājs saules enerģijas paneļus regulāri pārdevis zem MIC, tā pārkāpdams saistību noteikumus, kas aprakstīti iepriekš 9. apsvērumā.

(23) Pamatojoties uz 20. apsvērumā minētajiem dalībvalsts muitas dienestu iesniegtajiem pierādījumiem, no brīža, kad saistības stājās spēkā, Zhejiang Sunflower kopā ar tā saistīto importētāju Savienībā bija izveidojis tirdzniecības sistēmu (t. i., slēptas komisijas maksas, īpaši ar saules parku saistītu pakalpojumu vērtības krāpnieciska novērtēšana par zemu), lai pārdotu saules enerģijas moduļus zem MIC.

(24) Zhejiang Sunflower pārdeva saules enerģijas paneļus savam saistītajam importētājam Savienībā, kurš tos pārdeva tālāk neatkarīgiem pircējiem. No muitas dienestiem saņemtie pierādījumi rāda, ka minētie neatkarīgie pircēji ar Honkongā esoša uzņēmuma starpniecību, kas saistīts ar Zhejiang Sunflower, bija saņēmuši slēptas komisijas maksas. Tā tālākpārdošanas rēķinā uzrādītās saules enerģijas paneļu galīgās pārdošanas cenas faktiski tika pazeminātas līdz tādam līmenim, kas pārkāpa piemērojamo MIC.

(25) Saules enerģijas paneļus saules enerģijas parku celtniecībai, kuru veic nesaistīti galapircēji, pārdeva arī saistītais importētājs. Ar minētajiem galapircējiem tas vienojās par cenu par pilnu komplektu: saules enerģijas paneļiem, sprieguma invertoriem un inženiertehniskajiem, sagādes un celtniecības pakalpojumiem. Rēķinā saules enerģijas paneļu cena attiecībā pret piemērojamo MIC bija paaugstināta, savukārt cena par inženiertehniskajiem, sagādes un celtniecības pakalpojumiem attiecīgi bija pazemināta, lai kompensētu saules enerģijas paneļu mākslīgi sadārdzināto cenu. Tā tālākpārdošanas rēķinā uzrādītās saules enerģijas paneļu galīgās pārdošanas cenas faktiski tika pazeminātas līdz tādam līmenim, kas pārkāpa piemērojamo MIC.

(26) Tika konstatēts, ka viens galapircējs, kas bija iegādājies saules enerģijas paneļus saules enerģijas parka projektu celtniecībai, patiesībā bija saistīts ar Zhejiang Sunflower, jo bija no tās pašas grupas, no kuras Zhejiang Sunflower un tā saistītais importētājs. Pārdodot saules enerģijas paneļus saules enerģijas parku celtniecībai, kuru veic ar eksportētāju saistīti uzņēmumi, tika pārkāptas saistības (sk. 12. apsvērumu).

(27) Visbeidzot, Komisija, pamatojoties uz informāciju, ko tā bija saņēmusi no muitas dienestiem, konstatēja arī to, ka Zhejiang Sunflower nebija izpildījis savu ziņošanas pienākumu. Komisijai nebija ziņots par vairākiem tālākpārdošanas darījumiem galapircējiem, kuri tika noskaidroti pēc muitas dienestu sniegtajiem pierādījumiem. Turklāt muitas dienesti noskaidroja neatkarīgos galapircējus, kurus pretēji saistību noteikumiem eksportētājs nebija norādījis ziņojuma “Pircēju sarakstā”.

F. ATTIECĪGIE SAISTĪBU RĒĶINI

(28) Iepriekš minēto pārkāpumu sistēmiskums nozīmē, ka pārkāpumi pieļauti visos pārdošanas darījumos starp Zhejiang Sunflower un tā saistīto importētāju. Īpaši ņemot vērā tādu sistēmiskumu, varētu šķist, ka viss saistītā importētāja imports tika veikts ar galveno mērķi – apiet saistības dažādos iepriekš minētajos veidos. Turklāt ziņošanas pienākuma pārkāpumu dēļ Komisijai ir ļoti grūti pārbaudīt atsevišķus darījumus.

(29) Tabulā uzskaitīti Zhejiang Sunflower un tā saistītā importētāja pārdošanas darījumi. Tika konstatēts, ka 28. apsvērumā minētā iemesla dēļ visi darījumi pārkāpj saistības (23.–27. apsvērums). Precēm, uz kurām attiecas saistības, pievienotā komercrēķina numurs Datums SUNOWE14047 22.3.2014. SUNOWE14050 19.3.2014. SUNOWE14050-RE 26.3.2014. SUNOWE14175 24.6.2014. SUNOWE14199 23.7.2014. SUNOWE14307-RE 19.11.2014. SUNOWE14308-RE 19.11.2014. SUNOWE14309-RE 19.11.2014. SUNOWE15340 29.9.2015. SUNOWE15341 29.9.2015. SUNOWE15342 29.9.2015. SUNOWE15343 29.9.2015. SUNOWE15344 29.9.2015. SUNOWE15345 29.9.2015. SUNOWE15346 29.9.2015. SUNOWE15347 29.9.2015. SUNOWE13247 13.9.2013. SUNOWE13248 13.9.2013. SUNOWE13249 13.9.2013. SUNOWE13250 13.9.2013. SUNOWE13341 4.11.2013. SUNOWE13342 4.11.2013. SUNOWE13383 3.12.2013. SUNOWE13384 3.12.2013. SUNOWE13385 3.12.2013. SUNOWE13386 3.12.2013. SUNOWE13388 5.12.2013. SUNOWE13397 16.12.2013. SUNOWE13398 16.12.2013. SUNOWE13399 16.12.2013. SUNOWE13407 18.12.2013. SUNOWE13407 18.12.2013. SUNOWE13408 18.12.2013. SUNOWE13409 18.12.2013. SUNOWE13410 18.12.2013. SUNOWE13411 18.12.2013. SUNOWE13412 18.12.2013. SUNOWE13413 18.12.2013. SUNOWE14096 17.4.2014. SUNOWE14143 22.5.2014. SUNOWE14182 24.6.2014. SUNOWE14206 17.7.2014. SUNOWE14224 2.8.2014. SUNOWE14228 9.8.2014. SUNOWE14232 12.8.2014. SUNOWE14249 22.8.2014. SUNOWE14258 28.8.2014. SUNOWE14265 13.9.2014. SUNOWE14266 13.9.2014. SUNOWE14290 20.9.2014. SUNOWE14291 20.9.2014. SUNOWE14307 20.10.2014. SUNOWE14308 20.10.2014. SUNOWE14309 20.10.2014. SUNOWE14406 19.12.2014. SUNOWE14413 23.12.2014. SUNOWE14421 27.12.2014. SUNOWE14427 5.1.2015. SUNOWE15001 9.1.2015. SUNOWE15007 19.1.2015. SUNOWE15136 17.4.2015. SUNOWE15137 17.4.2015. SUNOWE15138 17.4.2015. SUNOWE15139 17.4.2015. SUNOWE15186 12.5.2015. SUNOWE15187 12.5.2015. SUNOWE15188 12.5.2015. SUNOWE15194 19.5.2015. SUNOWE15251 19.6.2015. SUNOWE15251-RE 1.7.2015. SUNOWE15278 6.7.2015. SUNOWE15279 6.7.2015. SUNOWE15280 6.7.2015. SUNOWE15281 6.7.2015. SUNOWE15350 29.9.2015. SUNOWE15351 29.9.2015. SUNOWE15352 8.10.2015. SUNOWE15353 8.10.2015. SUNOWE15421 12.11.2015. SUNOWE15435 17.11.2015. SUNOWE15435 17.11.2015. SUNOWE16023 22.1.2016. SUNOWE16025 27.1.2016. SUNOWE16055 11.3.2016. SUNOWE16056 11.3.2016. SUNOWE16075 23.3.2016. SUNOWE16075 23.3.2016. SUNOWE16076 23.3.2016. SUNOWE16107 8.4.2016. SUNOWE16108 8.4.2016. SUNOWE16119 15.4.2016. SUNOWE16120 15.4.2016. SUNOWE16121 15.4.2016. SUNOWE16128 21.4.2016. SUNOWE16133A 27.4.2016. SUNOWE16134A 27.4.2016. SUNOWE16135A 27.4.2016. SUNOWE16146A 6.5.2016. SUNOWE16147A 6.5.2016. SUNOWE16155A 7.5.2016. SUNOWE16156A 7.5.2016. SUNOWE16228-A 13.6.2016. SUNOWE16229-A 13.6.2016. SUNOWE16260A 29.6.2016. SUNOWE16261A 29.6.2016. SUNOWE16262A 29.6.2016. SUNOWE16263A 29.6.2016. SUNOWE16274A 11.7.2016. SUNOWE16275A 11.7.2016. SUNOWE16276A 11.7.2016. SUNOWE16277A 11.7.2016. SUNOWE16278A 11.7.2016. SUNOWE16279A 11.7.2016. SUNOWE16280A 11.7.2016. SUNOWE16281A 11.7.2016. SUNOWE16282A 11.7.2016. SUNOWE16283A 11.7.2016. SUNOWE16284A 11.7.2016. SUNOWE16285A 11.7.2016. SUNOWE16286A 11.7.2016. SUNOWE16287A 11.7.2016. SUNOWE16288A 11.7.2016. SUNOWE16289A 11.7.2016. SUNOWE16289A 11.7.2016. SUNOWE16308A 5.8.2016. SUNOWE16309A 5.8.2016. SUNOWE16310A 5.8.2016. SUNOWE16311A 5.8.2016. SUNOWE16312A 5.8.2016. SUNOWE16313A 5.8.2016. SUNOWE16314A 5.8.2016. SUNOWE16315A 5.8.2016. SUNOWE16316A 13.8.2016. SUNOWE16317A 13.8.2016. SUNOWE16318A 13.8.2016. SUNOWE16319A 13.8.2016. SUNOWE16320A 13.8.2016. SUNOWE16321A 13.8.2016. SUNOWE16322A 13.8.2016. SUNOWE16323A 13.8.2016. SUNOWE16324A 13.8.2016. SUNOWE16341 23.8.2016. SUNOWE16342 23.8.2016. SUNOWE16343 23.8.2016. SUNOWE16344 23.8.2016. SUNOWE16345 5.9.2016. SUNOWE16346 5.9.2016. SUNOWE16347 5.9.2016. SUNOWE16354A 13.9.2016. SUNOWE16355A 13.9.2016. SUNOWE16356A 13.9.2016. SUNOWE16357A 13.9.2016. SUNOWE16358A 13.9.2016. SUNOWE16359A 13.9.2016. SUNOWE16370A 27.9.2016. SUNOWE16371A 27.9.2016. SUNOWE16372A 27.9.2016. SUNOWE16373A 27.9.2016. SUNOWE16374A 27.9.2016. SUNOWE16378A 29.9.2016. SUNOWE16379A 29.9.2016. SUNOWE16380A 29.9.2016. SUNOWE16381A 29.9.2016. SUNOWE16382A 29.9.2016. SUNOWE16404A 14.10.2016. SUNOWE16405A 14.10.2016. SUNOWE16406A 14.10.2016. SUNOWE16407A 14.10.2016. SUNOWE16408A 14.10.2016. SUNOWE16415A 21.10.2016. SUNOWE16416A 21.10.2016. SUNOWE16417A 21.10.2016. SUNOWE16418A 21.10.2016. SUNOWE16419A 21.10.2016. SUNOWE16426A 26.10.2016. SUNOWE16427A 26.10.2016. SUNOWE17020A 13.2.2017. SUNOWE17021A 13.2.2017. SUNOWE17022A 13.2.2017. SUNOWE17023A 13.2.2017. SUNOWE17024A 13.2.2017. SUNOWE17025A 13.2.2017. SUNOWE17026A 13.2.2017. SUNOWE17027A 13.2.2017. SUNOWE17028A 13.2.2017. SUNOWE17029A 13.2.2017. SUNOWE17030A 13.2.2017. SUNOWE17034A 20.2.2017. SUNOWE17035A 20.2.2017. SUNOWE17041A 27.2.2017. SUNOWE17042A 27.2.2017. SUNOWE17044A 28.2.2017. SUNOWE17045A 28.2.2017. SUNOWE17049A 3.3.2017. SUNOWE17050A 3.3.2017. SUNOWE17051A 3.3.2017. SUNOWE17052A 3.3.2017. SUNOWE17053A 3.3.2017. SUNOWE17054A 3.3.2017. SUNOWE17055A 3.3.2017. SUNOWE17056A 3.3.2017. SUNOWE17060A 8.3.2017. SUNOWE17061A 8.3.2017. SUNOWE17103A 10.4.2017. SUNOWE17104A 10.4.2017. SUNOWE17105A 10.4.2017. SUNOWE17150A 10.5.2017. SUNOWE17151A 10.5.2017. SUNOWE17201A 1.6.2017. SUNOWE17202A 1.6.2017. SUNOWE17203A 1.6.2017. SUNOWE17204A 1.6.2017. SUNOWE17255A 1.6.2017. SUNOWE17372A 5.7.2017. SUNOWE17373A 5.7.2017. SUNOWE17374A 5.7.2017. SUNOWE17375A 5.7.2017. SUNOWE17376A 5.7.2017. SUNOWE17573A 23.9.2017.

G. RAKSTISKI IESNIEGTA INFORMĀCIJA UN UZKLAUSĪŠANA

(30) Ieinteresētās personas tika informētas par konstatējumiem, īpaši par nodomu atzīt par nederīgiem saistību rēķinus. Ieinteresētajām personām tika dota iespēja tikt uzklausītām un izteikt piezīmes saskaņā ar antidempinga pamatregulas 8. panta 9. punktu un antisubsidēšanas pamatregulas 13. panta 9. punktu.

(31) Rakstisku informāciju iesniedza ražotājs eksportētājs, tā saistītais importētājs Savienībā un saistītā importētāja divpadsmit nesaistītie galapircēji.

(32) Vairāki nesaistītie pircēji un ražotājs eksportētājs un tā saistītais importētājs pieprasīja uzklausīšanu. Iesnieguši pieprasījumu, sadarbību turpināja tikai ražotājs eksportētājs un tā saistītais importētājs.

(33) Turklāt jurists, kurš pārstāvēja ražotāju eksportētāju un tā saistīto importētāju, pieprasīja, lai Komisijas dienesti to uzklausītu otru reizi uzklausīšanas amatpersonas klātbūtnē. Tas tika uzklausīts sakarā ar vēstuli, kuru Komisijai bija nosūtījis vācu jurists, kurš ražotāju eksportētāju un tā saistīto importētāju pārstāvēja Vācijas tiesā. Gan minētā vēstule, gan uzklausīšanas pieprasījums tika iesniegti pēc attiecīgi piezīmju iesniegšanai un uzklausīšanas pieprasīšanai noteiktā termiņa.

(34) Zhejiang Sunflower un tā saistītais importētājs apgalvoja, ka Komisija nevar atzīt par spēkā neesošiem saistību rēķinus un pieprasīt maksājumu iekasēšanu ar atpakaļejošu spēku par agrāk importētiem saules enerģijas paneļiem, kas laisti brīvā apgrozībā. Tie norādīja, ka antidempinga un kompensācijas maksājumu iekasēšana ar atpakaļejošu spēku, minēto importu vispirms nereģistrējot un par to atkārtoti nenosakot pagaidu maksājumu, būtu antidempinga pamatregulas 8. panta 1., 9. un 10. punkta un 10. panta 5. punkta un antisubsidēšanas pamatregulas 13. panta 1., 9. un 10. punkta un 16. panta 5. punkta pārkāpums.

(35) Komisija izvērtēja ieinteresēto personu sniegtās piezīmes, un tās ir iztirzātas šeit turpmāk.

(36) Komisija vispirms izskatīja apgalvojumu par pasākumu noteikšanu ar atpakaļejošu spēku. Šajā jautājumā Komisija konstatēja, ka saskaņā ar antidempinga pamatregulas 8. panta 10. punktu un antisubsidēšanas pamatregulas 13. panta 10. punktu pagaidu maksājumu var noteikt gadījumā, kad nav pabeigta izmeklēšana, kuras rezultātā notika saistību uzņemšanās. Taču minētie noteikumi nav piemērojami konkrētajā gadījumā. Šajā konkrētajā gadījumā dalībvalstu muitas dienestiem tika uzdots atzīt par nederīgiem muitas rēķinus, kuri izdoti, dažiem attiecīgā ražojuma ražotājiem eksportētājiem, ieskaitot Zhejiang Sunflower, brīvprātīgi apņemoties pildīt cenu saistības, un to vietā netika noteikti antidempinga un kompensācijas maksājumi, kas maksājami, lai novērstu kaitējumu, kas izriet no to dempinga prakses un attiecīgā ražojuma negodīgas subsidēšanas.

(37) Citiem vārdiem sakot, šī lieta skar antidempinga un kompensācijas maksājumu pagaidu nemaksāšanas atcelšanu, jo vairs netiek atzīts, ka tiek ievēroti nosacījumi to nemaksāšanai. Šīs regulas 20. un nākamajos apsvērumos noteikts, ka Komisija no dalībvalstu muitas dienestiem saņēma informāciju, kura pierādīja, ka Zhejiang Sunflower pārdošanu savam saistītajam importētājam un secīgo tālākpārdošanu pirmajam neatkarīgajam pircējam nebija veicis, ievērojot saistību nosacījumus.

(38) Komisija atgādina, ka, ievērojot Komisijas Lēmumu 2013/423/ES (17), saistību neizpilde var izpausties kā nepareizs konkrētu darījumu rēķins. Tiek uzskatīts, ka saistību pārkāpums ir minētie nederīgie rēķini. Tāpēc minēto rēķinu skaitā ir arī tādi, kuri Komisijai jāatzīst par nederīgiem. Tā tiks nodrošināts, ka dalībvalstu muitas dienesti no Zhejiang Sunflower pilnā apjomā iekasē muitas parādu. Tas neskar iespēju, ka, pamatojoties uz Īstenošanas regulu (ES) Nr. 1238/2013 un (ES) Nr. 1239/2013 vispārīgajiem noteikumiem, muitas dienesti minēto parādu iekasē neatkarīgi no Komisijas oficiāli konstatētā saistību pārkāpuma.

(39) Šajā sakarībā būtu jāuzsver, ka Īstenošanas regulas (ES) Nr. 1238/2013 3. panta 2. punkta b) apakšpunkts un Īstenošanas regulas (ES) Nr. 1239/2013 2. panta 2. punkta b) apakšpunkts atzīst no antidempinga pamatregulas 8. panta 9. punkta un antisubsidēšanas pamatregulas 13. panta 9. punkta izrietošās Komisijas pilnvaras ne tikai konstatēt saistību nepildīšanu un atsaukt saistību pieņemšanu, bet arī atzīt par nederīgiem atbilstoši minētajām saistībām izdotos rēķinus.

(40) Atzīdama tos par nederīgiem, Komisija paziņo dalībvalstu muitas dienestiem, ka ir atcelta piemērojamo antidempinga un kompensācijas maksājumu pagaidu neiekasēšana un ka par attiecīgo importu ir jāiekasē atsevišķi maksājumi. Šādos apstākļos stājas spēkā un tiek piemēroti galīgie maksājumi, kas noteikti, ievērojot pamatregulu 9. panta 4. punktu un 14. panta 4. punktu.

(41) Ar minētā maksājuma iekasēšanu, kas būtu bijis jāveic jau no paša sākuma, nav pārkāpts atpakaļejoša spēka neesamības princips vai šajā gadījumā – tiesiskās paļāvības princips. Zhejiang Sunflower atradās tādā situācijā, ka tas nedrīkstēja nepildīt saistību nosacījumus, pretī saņemot priekšrocību pagaidu kārtā nemaksāt antidempinga un kompensācijas maksājumus. Tā kā Zhejiang Sunflower minētos nosacījumus neievēroja, tas nevar pretendēt uz tiesisko paļāvību situācijā, kuru konkrētos apstākļos bija iespējams mainīt. Apgalvojumi, kas vērsti pret rēķinu atzīšanu par nederīgiem, tika noraidīti.

(42) Zhejiang Sunflower un tā saistītais importētājs piedevām apgalvoja, ka Komisijai nevajadzētu atzīt par spēkā neesošiem atsevišķus rēķinus par tādiem saules enerģijas paneļiem, kuri tā arī netika pārdoti tālāk neatkarīgiem galapircējiem, jo ar šiem pārdošanas apjomiem netika pārkāpti saistību nosacījumi. Tie apgalvoja, ka rēķini par saistītā uzņēmuma uzceltajā saules enerģijas parkā izmantotajiem saules enerģijas paneļiem nebūtu jāatzīst par nederīgiem, jo neatkarīgiem galapircējiem tie netika pārdoti, tos izmantoja saistītais uzņēmums saules enerģijas parkam. Tie arīdzan apgalvoja, ka nebūtu jāatzīst par nederīgiem tādu saules enerģijas paneļu rēķini, kuri palika krājumos līdz saistību vai pasākumu beigu termiņam, jo tie netika pārdoti tālāk pirmajam neatkarīgajam pircējam. Abas personas apgalvo, ka saistību 3.1. noteikums nosaka nevis cenu, ko abi saistītie uzņēmumi iekasē savstarpēji, bet gan tikai cenu, kura tiek iekasēta no pirmā neatkarīgā pircēja. Abas personas apgalvo, ka tādējādi saskaņā ar saistību 3.8. noteikumu MIC, kura piemērojama saistītā uzņēmuma tālākpārdotajiem apjomiem Savienībā pirmajam neatkarīgajam pircējam, ir MIC, kura piemērojama tālākpārdošanas brīdi, nevis MIC, kura piemērojama tad, kad saistītais importētājs importēja saules enerģijas paneļus.

(43) Komisija norādīja, ka saules enerģijas paneļu pārdošanas apjomi, kuri, kā tiek apgalvots, nekad neesot tikuši pārdoti tālāk galapircējiem, nonāca Savienībā, atbilstoši saistību rēķiniem tika muitoti brīvai apgrozībai un līdz ar to tie bija atbrīvoti no antidempinga un kompensācijas maksājumiem. Šīs regulas 12. apsvērumā uzsvērts, ka Komisija informēja CCCME, ka saules enerģijas paneļu eksports saules enerģijas parku celtniecībai (garantētam noietam) ir saistību pārkāpums. 12. apsvērumā minēts, ka šī informācija tika izplatīta attiecīgajiem ražotājiem eksportētājiem. Visbeidzot, 20. apsvērumā minētie muitas dienestu iesniegtie pierādījumi liecināja ne tikai par nelikumīgi īstenotu eksportu garantētam noietam, bet arī par to, ka saules enerģijas parka celtniecībā iesaistītie saistītie uzņēmumi saņēma slēptas komisijas maksas. Prasība neatzīt par nederīgiem saistīto uzņēmumu rēķinus par saules enerģijas parku celtniecību tādējādi tiek noraidīta.

(44) Attiecībā uz prasību neatzīt par nederīgiem tādu saules enerģijas paneļu rēķinus, kuri neatkarīgiem galapircējiem tā arī netika pārdoti tālāk, Komisija vēlreiz uzsvēra, ka šis imports nonāca Savienībā ar tam pievienotiem saistību rēķiniem, tas tika muitots brīvai apgrozībai un tam nebija noteikti antidempinga un kompensācijas maksājumi, pamatojoties uz piemērojamajiem saistību nosacījumiem. Tāpēc tagad nevar apgalvot, ka uz minētajām precēm neattiecas saistību noteikumi.

(45) Abas personas, lai šo apgalvojumu pamatotu, kā piemēru iesniedza noliktavas rēķinu un tabulu programmā Excel ar dažiem rēķiniem un attiecīgajām konteineru norādēm. Lai gan abas personas apgalvo, ka var uzrādīt visus dokumentāros pierādījumus, tās tos neiesniedza. Komisija norāda, ka dažas preces, kuras, kā apgalvots, netika pārdotas tālāk, tika importētas 2013. gadā. Tas nozīmē, ka šīs preces tika glabātas daudzu gadu garumā. Tas nozīmē, ka kopumā šā uzņēmuma darbībās vairs nav nekādas saiknes starp importa darījumiem un tālākpārdošanas darījumiem. Citiem vārdiem sakot, nav sakarības starp importētajām un tālākpārdotajām precēm. Šādu sistēmu pašu par sevi nevar uzraudzīt, un attiecībā uz MIC rodas spekulācijas risks.

(46) Turklāt Zhejiang Sunflower un tā saistītais importētājs savu apgalvojumu pamato ar saistību 3.8. noteikumu. Minētais noteikums paredz, ka tālākpārdošanas rēķinā jāņem vērā tāda MIC, kāda tā bija ceturksnī pirms tālākpārdošanas rēķina datuma. Tie uzskata, tas nozīmē, ka tad, ja pārdošana notikusi vairāk nekā vienu ceturksni pēc atcelšanas regulas stāšanās spēkā, tad iepriekšējā ceturkšņa MIC vairs nav. Rezultātā saistītais importētājs varētu veikt pārdošanu par tādu cenu, kādu vien vēlas.

(47) Šāds saistību skaidrojums nevar būt saderībā ar saistību vispārīgo struktūru un garu (18). Visā saistību tekstā, it īpaši saistību 3.1. noteikumā, ražotāji eksportētāji apņemas ievērot MIC arī gadījumos, kad imports tiek veikts ar saistītā importētāja starpniecību. Tādējādi nav šaubu, ka MIC ir spēkā attiecībā uz tālākpārdošanas rēķiniem neatkarīgi no to izdošanas datuma. Uz precēm, kas importētas, pildot saistības, attiecas saistību noteikumi, līdz tās tiek pārdotas pirmajam neatkarīgajam pircējam. Tāpēc tad, ja tālākpārdošanas rēķins tiek izdots vairāk nekā vienu ceturksni pēc atcelšanas regulas stāšanās spēkā, ir spēkā pēdējā ceturkšņa MIC; tas ir vienīgais iespējamais skaidrojums, kas panāk saderību starp saistību 3.8. noteikumu un saistību, īpaši to 3.1. noteikuma, vispārējo struktūru un garu.

(48) Komisija norāda, kā 23. apsvērumā minēts, ka Zhejiang Sunflower kopā ar tā saistīto importētāju Savienībā bija izveidojis krāpniecisku tirdzniecības sistēmu (t. i., slēptas komisijas maksas, pakalpojumu vērtības krāpnieciska novērtēšana par zemu), lai pārdotu saules enerģijas moduļus zem MIC. Tāpēc tiek uzskatīts, ka minētā krāpnieciskā sistēma skāra visus darījumus un saistītos rēķinus par saules enerģijas paneļiem, kurus Zhejiang Sunflower ar sava saistītā importētāja starpniecību pārdeva Savienības tirgū, neatkarīgi no tā, vai tos pārdeva tālāk neatkarīgiem pircējiem Savienībā.

(49) Saskaņā ar Zhejiang Sunflower un tā saistītā importētāja apgalvojumu krājumos katrā ziņā joprojām esot tikai daļa no attiecīgajos saistību rēķinos norādītā daudzuma. Respektīvi, daļa no attiecīgajos rēķinos iekļautajiem daudzumiem tika pārdota neatkarīgajiem galapircējiem, tādējādi pārkāpjot saistības, bet atlikušais daudzums, kā tiek apgalvots, tā arī neesot pārdots tālāk.

(50) Atbildot uz šo apgalvojumu, Komisija konstatēja, ka visam attiecīgā ražojuma importam, kas muitots un laists brīvā apgrozībā Savienībā, jāatbilst saistību noteikumiem. Tādējādi, lai muitas parādu noteiktu pareizi, ir svarīgi noteikt, vai Zhejiang Sunflower un tā saistītais importētājs attiecīgā ražojuma importēšanā Savienībā ir ievērojuši saistību noteikumus; ja saistības ir pārkāptas, tad jāmaksā maksājumi. Šīs regulas 20.–22. apsvērumā izklāstīts, ka Zhejiang Sunflower un tā saistītā importētāja pārdošanas apjomi, ciktāl uz tiem attiecas šajā regulā uzskaitītie saistību rēķini, minētajiem nosacījumiem neatbilst. Tāpēc tas, vai par minētajiem ražojumiem piemērojamais antidempinga vai kompensācijas maksājums būtu jāmaksā, nav atkarīgs no tā, vai tos pārdod tālāk neatkarīgiem pircējiem Savienībā vai glabā krājumos: ir svarīgi tas, ka netika ievēroti noteikumi, kuriem Zhejiang Sunflower bija brīvprātīgi piekritis. Tādējādi šis apgalvojums tika noraidīts.

(51) Viens no nesaistītajiem galapircējiem iesniedza informāciju, ka tas savā uzskaitē nevar identificēt nevienu no Komisijas informācijas izpaušanas dokumentā minētajiem rēķiniem. Tas arī apgalvoja, ka visus saules enerģijas paneļus tas bija iegādājies no Zhejiang Sunflower par cenu, kas atbilda MIC.

(52) Komisija norāda, ka 20. apsvērumā minētie dalībvalsts muitas dienestu savāktie pierādījumi rāda, ka šis galapircējs no saistītā importētāja Savienībā saņēma slēpto komisijas maksu un ka piemērojamā MIC nav ievērota. Nesaistītais galapircējs tik tiešām nevarēja identificēt informācijas izpaušanas dokumentā uzskaitītos rēķinus, jo 28. apsvērumā minētos rēķinus bija izsniedzis Zhejiang Sunflower savam saistītajam importētājam Savienībā. Šie apgalvojumi tādējādi tika noraidīti.

(53) Cits galapircējs sniedza informāciju, ka tas neesot zinājis par tirdzniecības sistēmu, ko izveidojis ražotājs eksportētājs un tā saistītais importētājs, un ka saules enerģijas paneļus tas iegādājies tieši no ražotāja eksportētāja par cenu, kas pārsniedz MIC.

(54) Šīs regulas 20. apsvērumā minēto dalībvalsts muitas dienestu iesniegtie pierādījumi norāda uz to, ka arī šis pircējs saņēma slēptās komisijas maksas un tādā veidā saules enerģijas paneļus iegādājās par cenu, kas ir zem piemērojamās MIC. Turklāt tika konstatēts, ka šis galapircējs ir saistīts ar ražotāju eksportētāju un uzņēmumu, kas būvēja saules enerģijas parku. Šie apgalvojumi tādējādi tika noraidīti.

(55) Deviņi nesaistītie galapircēji apgalvoja, ka tie nebija zinājuši par ražotāja eksportētāja un tā saistītā importētāja izveidoto tirdzniecības sistēmu un ka tiem, nesaistītiem galapircējiem, nevis uzņēmumiem, uz kuriem attiecas saistības, nebija informācijas par piemērojamajiem MIC līmeņiem. Tie vēl apgalvoja, ka slēptu komisijas maksu nekad nav saņēmuši un ar ražotāju eksportētāju vai tā saistīto importētāju par citām nelikumīgām darbībām nekad nebija vienojušies. Noslēgumā tie arī apgalvoja, ka nav spējuši pārbaudīt faktus, ko tiem izpauda Komisija, jo nebija iespējams noteikt, kuri konkrētie pārdošanas daudzumi attiecas uz minētajiem rēķiniem.

(56) Lai nodrošinātu procesa pārredzamību, Komisija izpauda savus konstatējumus visiem nesaistītajiem galapircējiem, par kuriem ziņots, pildot saistībās paredzēto ziņošanas pienākumu. Šīs regulas 20. apsvērumā minētie dalībvalsts muitas dienestu iesniegtie pierādījumi parādīja, ka saistītā importētāja importētie saules enerģijas paneļi tika sistemātiski pārdoti tālāk, tā pārkāpjot saistības. Deviņi nesaistītie pircēji nesniedza pierādījumus, kas apstiprinātu, ka to pirkumi bija saistīti ar rēķiniem, kuri būtu jāizslēdz no 28. apsvērumā uzskaitītajiem rēķiniem. Tāpēc, kā minēts 46. apsvērumā, Komisija saglabāja savu priekšlikumu atzīt par nederīgiem visus rēķinus, kurus Zhejiang Sunflower izsniedzis savam saistītajam importētājam Savienībā. Šie apgalvojumi tādējādi tiek noraidīti.

H. SAISTĪBU PĀRKĀPŠANA UN GALĪGO MAKSĀJUMU NOTEIKŠANA

(57) Saskaņā ar antidempinga pamatregulas 8. panta 9. punktu, antisubsidēšanas pamatregulas 13. panta 9. punktu un saistību noteikumiem Komisija secina, ka Zhejiang Sunflower ir pārkāpis saistības, kamēr tās vēl bija spēkā.

(58) Tāpēc saskaņā ar Īstenošanas regulas (ES) Nr. 1238/2013 3. panta 2. punkta b) apakšpunktu, Īstenošanas regulas (ES) 2017/367 2. panta 2. punkta b) apakšpunktu, Īstenošanas regulas (ES) Nr. 1239/2013 2. panta 2. punkta b) apakšpunktu un Īstenošanas regulas (ES) 2017/366 2. panta 2. punkta b) apakšpunktu, kas ir spēkā brīdī, kad pieņem muitas deklarāciju laišanai brīvā apgrozībā, 28. apsvērumā minētie Zhejiang Sunflower rēķini tiek atzīti par nederīgiem un būtu jāpiemēro galīgie maksājumi, kuri noteikti, pildot pamatregulas 9. panta 4. punktu un 14. panta 4. punktu.

(59) To, vai piemērojamais noilguma termiņš ir beidzies, nosaka valsts muitas dienesti saskaņā ar Padomes Regulas (EEK) Nr. 2913/92 (19) 221. panta un Eiropas Parlamenta un Padomes Regulas (ES) Nr. 952/2013 (20) 103. panta noteikumiem. Tā kā minētie noteikumi ir materiālo tiesību normas, to piemērošana ratione temporis ir atkarīga no dienas, kad preces nonāk brīvā apgrozībā (21).

(60) Saskaņā ar Regulas (EEK) Nr. 2913/92 218.–220. pantu un Regulas (ES) Nr. 952/2013 105. pantu valsts muitas dienestiem būtu jāatgūst un jāiegrāmato muitas parāds, kas radies brīdī, kad pieņemta deklarācija laišanai brīvā apgrozībā.

(61) Komisija arī atgādina – ja dalībvalstu muitas dienestu rīcībā ir norādes, ka saistību rēķinā iekļautā cena neatbilst faktiski samaksātajai, muitas dienestiem jāizmeklē, vai nav pārkāpta prasība saistību rēķinos iekļaut visus rabatus un vai ir ievērota MIC.

(62) Ja dalībvalstu muitas dienesti secina, ka ir noticis šāds pārkāpums vai nav ievērota MIC, tiem rezultātā būtu jāiekasē maksājumi.

(63) Lai, pamatojoties uz Līguma par Eiropas Savienības darbību 4. panta 3. punktu, atvieglotu dalībvalstu muitas dienestu darbu, šādās situācijās Komisijai konfidenciāli dokumenti un cita informācija par saistībām būtu jāsniedz vienīgi valsts procedūru vajadzībām,

IR PIEŅĒMUSI ŠO REGULU.

1. pants 1. Saistību rēķini, kas uzskaitīti pielikumā, tiek atzīti par nederīgiem. 2. Iekasē antidempinga un kompensācijas maksājumus, kuri saskaņā ar Īstenošanas regulas (ES) Nr. 1238/2013 3. panta 2. punkta b) apakšpunktu, Īstenošanas regulas (ES) 2017/367 2. panta 2. punkta b) apakšpunktu, Īstenošanas regulas (ES) Nr. 1239/2013 2. panta 2. punkta b) apakšpunktu un Īstenošanas regulas (ES) 2017/366 2. panta 2. punkta b) apakšpunktu bija maksājami brīdī, kad tika pieņemta muitas deklarācija par laišanu brīvā apgrozībā.

2. pants 1. Ja dalībvalstu muitas dienestu rīcībā ir norādes, ka cena, kas saskaņā ar Īstenošanas regulas (ES) Nr. 1238/2013 3. panta 1. punkta b) apakšpunktu, Īstenošanas regulas (ES) 2017/367 2. panta 1. punkta b) apakšpunktu, Īstenošanas regulas (ES) Nr. 1239/2013 2. panta 1. punkta b) apakšpunktu un Īstenošanas regulas (ES) 2017/366 2. panta 1. punkta b) apakšpunktu iekļauta saistību rēķinā, ko izdevis Zhejiang Sunflower Light Energy Science& Technology Ltd pirms šīs regulas stāšanās spēkā, neatbilst samaksātajai cenai un tādējādi minētie uzņēmumi var būt saistības pārkāpuši, muitas dienesti, ja nepieciešams valsts procedūru veikšanai, var lūgt Komisiju sniegt tiem saistību kopiju un citu informāciju, kas vajadzīga, lai varētu pārbaudīt, kāda saistību rēķina izdošanas dienā bijusi piemērojamā minimālā importa cena. 2. Ja 1. punktā minētajā pārbaudē konstatē, ka atlaides un rabati nav iekļauti komercrēķinā, iekasē maksājumus, kas rezultātā jāveic saskaņā ar Īstenošanas regulas (ES) Nr. 1238/2013 3. panta 2. punkta a) apakšpunktu, Īstenošanas regulas (ES) 2017/367 2. panta 2. punkta a) apakšpunktu, Īstenošanas regulas (ES) Nr. 1239/2013 2. panta 2. punkta a) apakšpunktu un Īstenošanas regulas (ES) 2017/366 2. panta 2. punkta a) apakšpunktu. 3. Saskaņā ar 1. punktu sniegto informāciju var izmantot tikai to maksājumu izpildes nodrošināšanai, kuri jāveic saskaņā ar Īstenošanas regulas (ES) Nr. 1238/2013 3. panta 2. punkta a) apakšpunktu, Īstenošanas regulas (ES) 2017/367 2. panta 2. punkta a) apakšpunktu, Īstenošanas regulas (ES) Nr. 1239/2013 2. panta 2. punkta a) apakšpunktu un Īstenošanas regulas (ES) 2017/366 2. panta 2. punkta a) apakšpunktu. Šajā sakarā dalībvalstu muitas dienesti minēto informāciju minēto maksājumu parādniekam var sniegt vienīgi nolūkā aizsargāt viņa tiesības uz aizstāvību. Šāda informācija nekādā gadījumā nav izpaužama trešām personām.

3. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2019. gada 6. augustā Komisijas vārdā – priekšsēdētājs Jean-Claude JUNCKER

(1) OV L 176, 30.6.2016., 21. lpp., kas grozīta ar Eiropas Parlamenta un Padomes Regulu (ES) 2017/2321 (OV L 338, 19.12.2017., 1. lpp.) un Eiropas Parlamenta un Padomes Regulu (ES) 2018/825 (OV L 143, 7.6.2018., 1. lpp.).

(2) OV L 176, 30.6.2016., 55. lpp., kas grozīta ar Regulu (ES) 2017/2321.

(3) OV L 325, 5.12.2013., 1. lpp.

(4) OV L 325, 5.12.2013., 66. lpp.

(5) OV L 56, 3.3.2017., 1. lpp.

(6) OV L 56, 3.3.2017., 131. lpp.

(7) OV L 238, 16.9.2017., 22. lpp.

(8) Komisijas 2013. gada 2. augusta Lēmums 2013/423/ES, ar ko pieņem saistības, kuras piedāvātas saistībā ar antidempinga procedūru attiecībā uz Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu un plāksnīšu) importu (OV L 209, 3.8.2013., 26. lpp.).

(9) Komisijas 2013. gada 4. decembra Īstenošanas lēmums 2013/707/ES, ar ko apstiprina tādu saistību pieņemšanu, kuras piedāvātas saistībā ar antidempinga un antisubsidēšanas procedūru attiecībā uz Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu) importu galīgo pasākumu piemērošanas periodā (OV L 325, 5.12.2013., 214. lpp.).

(10) OV L 270, 11.9.2014., 6. lpp.

(11) Komisijas Īstenošanas regulas (ES) 2015/866 (OV L 139, 5.6.2015., 30. lpp.), (ES) 2015/1403 (OV L 218, 19.8.2015., 1. lpp.), (ES) 2015/2018 (OV L 295, 12.11.2015., 23. lpp.), (ES) 2016/115 (OV L 23, 29.1.2016., 47. lpp.), (ES) 2016/1045 (OV L 170, 29.6.2016., 5. lpp.), (ES) 2016/1382 (OV L 222, 17.8.2016., 10. lpp.), (ES) 2016/1402 (OV L 228, 23.8.2016., 16. lpp.), (ES) 2016/1998 (OV L 308, 16.11.2016., 8. lpp.), (ES) 2016/2146 (OV L 333, 8.12.2016., 4. lpp.), (ES) 2017/454 (OV L 71, 16.3.2017., 5. lpp.), (ES) 2017/941 (OV L 142, 2.6.2017., 43. lpp.), (ES) 2017/1408 (OV L 201, 2.8.2017., 3. lpp.), (ES) 2017/1497 (OV L 218, 24.8.2017., 10. lpp.), (ES) 2017/1524 (OV L 230, 6.9.2017., 11. lpp.), (ES) 2017/1589 (OV L 241, 20.9.2017., 21. lpp.), ar kurām atsauc vairāku ražotāju eksportētāju saistību pieņemšanu.

(12) Komisijas 2016. gada 11. februāra Īstenošanas regula (ES) 2016/185, ar ko galīgo antidempinga maksājumu, kas ar Padomes Regulu (ES) Nr. 1238/2013 noteikts tādu kristāliskā silīcija fotoelektrisko moduļu un to galveno sastāvdaļu (proti, elementu) importam, kuru izcelsme ir Ķīnas Tautas Republikā vai kuri nosūtīti no Ķīnas Tautas Republikas, attiecina arī uz to kristāliskā silīcija fotoelektrisko moduļu un to galveno sastāvdaļu (proti, elementu) importu, kuri nosūtīti no Malaizijas un Taivānas, neatkarīgi no tā, vai tiem deklarēta Malaizijas un Taivānas izcelsme (OV L 37, 12.2.2016., 76. lpp.).

(13) Komisijas 2016. gada 11. februāra Īstenošanas regula (ES) 2016/184, ar ko galīgo kompensācijas maksājumu, kas ar Padomes Īstenošanas regulu (ES) Nr. 1239/2013 noteikts tādu kristāliskā silīcija fotoelektrisko moduļu un to galveno sastāvdaļu (proti, elementu) importam, kuru izcelsme ir Ķīnas Tautas Republikā vai kuri nosūtīti no Ķīnas Tautas Republikas, attiecina arī uz to kristāliskā silīcija fotoelektrisko moduļu un to galveno sastāvdaļu (proti, elementu) importu, kuri nosūtīti no Malaizijas un Taivānas, neatkarīgi no tā, vai tiem deklarēta Malaizijas un Taivānas izcelsme (OV L 37, 12.2.2016., 56. lpp.).

(14) OV C 310, 3.9.2018., 4. lpp.

(15) OV C 310, 3.9.2018., 5. lpp.

(16) Komisijas 2018. gada 16. oktobra Īstenošanas regula (ES) 2018/1551, ar ko ar Īstenošanas Regulu (ES) 2017/1570 atcelto saistību pārkāpšanas dēļ atzīst par nederīgiem divu ražotāju eksportētāju izdotos rēķinus (OV L 260, 17.10.2018., 8. lpp.).

(17) Komisijas 2013. gada 2. augusta Lēmums 2013/423/ES, ar ko pieņem saistības, kuras piedāvātas saistībā ar antidempinga procedūru attiecībā uz Ķīnas Tautas Republikas izcelsmes vai no Ķīnas Tautas Republikas nosūtītu kristāliskā silīcija fotoelektrisko moduļu un to galveno sastāvdaļu (proti, elementu un plāksnīšu) importu (OV L 209, 3.8.2013., 26. lpp.), 14. un 15. apsvērums.

(18) 2015. gada 2. septembra spriedums, Surmaès, C-127/14, ECLI:EU:C:2015:522, 28. punkts un tajā minētā judikatūra.

(19) Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).

(20) Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).

(21) 2006. gada 23. februāra spriedums, Molenbergnatie NV, C-201/04, ECLI:EU:C:2006:136, 41. punkts.